Koos van der Merwe stel CD in George bekend | Mossel Bay Advertiser
Koos van der Merwe stel CD in George bekend
Wednesday, 29 April 2015, 14:29
Koos van der Merwe - geestelike leier van die Eden-gemeente, digter, liedjieskrywer en sanger/musikant gaan op Vrydag 15 Mei, sy nuwe album Tamboerynman in George bekend stel. Die vertoning is getitel - Koos van der Merwe sing Bob Dylan Dylan - Tamboerynman. Foto: Piet Boshoff
SUID-KAAP NUUS - Koos van der Merwe se basstem het wondere verrig vir sy Leonard Cohen in Afrikaans CD, en sy album het onlangs goue status bereik.
Tydens sy landswye toer het die album 'n uitstekende ontvangs gehad, en dit het hom aangespoor om die vertaling van Bob Dylan se liedjies in Afrikaans te voltooi.
Na verskeie van die Leonard Cohen opvoerings het die gehoor gevra dat Van der Merwe ook die liedjies van Dylan sal vertaal.
Tydens 'n onderhoud vertel Koos: "Dylan se liedjies het die mooiste woorde, hy is inherent 'n sosiale kommentator, en die lirieke handel oor politieke verset, moord, liefde en dis dus seer gewigtig. Daar het 'n groot verantwoordelikheid op my gerus om gestand te doen aan sy musiek wat uiteraard hulde bring aan hom sonder 'n slaafse nabootsing."
Na vele skeppende nagte van skryf en skaaf het Koos met die poëtiese Afrikaanse herskeppings van Dylan se tydlose treffers soos Mr. Tambourine Man, Blowing In The Wind, Make You Feel My Love en The Times They Are A-Changin na vore gekom.
Op Vrydag 15 Mei, gaan sy nuwe album Tamboerynman op sy tuisdorp, George bekend ge-stel word. Die musikale regie word deur Matthys Maree behartig en die vertolkingsregie is deur Sandra Prinsloo hanteer. Die eerste optrede in Pretoria is deur musiekkenners en taalkundiges beskryf as "Meesterlik, magies en betowerend."
Die bekendstelling in Kaapstad van Tamboe-rynman: Koos van der Merwe sing Bob Dylan het geskied op 9 April en Vrydag 10 April in Die Boer Restaurant teater-Durbanville.
"Die skeppende gedeeltes was 'n geweldige uitdaging, maar met Matthys Maree se insette was dit 'n uiters vervullende projek, en om leiding te ontvang vanaf so 'n gesoute aktrise soos die dinamiese Sandra het gewis gehelp om met iets moois na vore te kom. Om die goedkeuring te bekom, vir die verta-ling deur Sony waar dit voorgelê is, was 'n riem onder die hart."
Koos reken hy is geseënd dat hy homself kan uitleef in sy musiek, en terselfdertyd verryk dit sy rol as geestelike leier van die Eden-gemeente. Georgiete kan 'n heerlike aand verwag.
Skakel die Eden-gemeente se kantoor by 044 889 0130. Kaartjies R100 per persoon. Die optrede word gehou by Eden Place (Ou Radermachers-perseel), om 18:30 vir 19:00 (Wynproe vooraf deur Goose Wines).